नेपालको सन् 2011को जनगणना अनुसार दमक नगरपालिकाको जनसङ्ख्या 75,102 थियो। यस मध्ये पुरुष 35,438 र महिला 39,664 छन् । यस नगरपालिकामा 18,104 वटा घरहरू छन् । ब्राम्हण, क्षेत्री, धिमाल, नेवार, राई, लिम्बु, मगर, सतार, राजवंशी, कुमाल, दमाई, सार्की, तामाङ्ग, गुरुङ्ग, थारू, मुस्लिम, भुजेल, विश्वकर्मा, सुनुवार, मुसहर, माझी आदि जातजातिको वसोवास भएको नगरपालिकामा हिन्दु, बौद्ध, मुस्लिम, इसाई, किरांत र अन्य धर्मावलम्बीले दशैं, तिहार, गाईजात्रा, होली, छठ, ल्होसार, ढंगढंगे, कालीपूजा, बुद्धजयन्ती, इद, बकरीद, क्रिसमस आदि चाडपर्व मनाउने गर्छन् । नगरपालिकाद्वारा 2060 सालमा प्रकाशित तथ्याङ्कअनुसार दमक क्षेत्रमा 76 दशमलव 93 प्रतिशत साक्षर रहेको, 75 प्रतिशत कृषि, 7 प्रतिशत व्यापार व्यवसायमा, 5 प्रतिशत जागीरमा, 7 प्रतिशत ज्याला मजदुरीमा र 6 प्रतिशत अन्य व्यवसायमा आश्रीत छन् ।